Нэр ягъэгуфIэ икIи уагъэгупсысэ
ХудожествэхэмкIэ Урысей академием и щIэныгъэ-къэхутакIуэ институтым и лэжьакIуэ пажэхэм ящыщ, искусствоведенэ щIэныгъэхэм я кандидат Ступин Сергей и «Лъагъуныгъэм и гъуазджэ» монографиер тхылъ щхьэхуэу къыдэкIащ, УФ-м щIыхь зиIэ и художник, КъБР-м и цIыхубэ сурэтыщI, ХудожествэхэмкIэ Урысей академием хэт, Европэм и академие зыбжанэм, ЩIДАА-м я академик КIыщ Мухьэдин илъэс 75-рэ зэрырикъуам ирихьэлIэу. Ар теухуащ сурэтыщIым и творчествэм дунейпсо гъуазджэм щиIыгъ увыпIэм.
Москва и «БуксМАрт» тхылъ тедзапIэм къыщыдэкIа тхылъыр экземпляр 1000 мэхъу. Зи теплъэр удихьэхыу гъэщIэрэщIа къыдэкIыгъуэм тхыгъэхэр урысыбзэкIи инджылызыбзэкIи ихуащ. Абы зыубгъуауэ щызэпкърыхащ Урысейми Европэм и нэгъуэщI къэралхэми щыцIэрыIуэ сурэтыщIым къикIуа творческэ гъуэгуанэр, и щэнхабзэ щIэинхэр. КIыщым и лэжьыгъэхэу тхылъым ихуахэм нэр ягъэгуфIэ икIи уагъэгупсысэ.
— Искусствовед цIэрыIуэ Ступин Сергей си гъащIэмрэ си гуащIэмрэ монографие зэрытриухуар гуапэщ. Гъуазджэм и цIыхухэм ящыщу апхуэдэ гулъытэ сэ сяпэкIэ зыхуащIауэ щыIэр Церетели Зурабщ. Тхылъыр Москваи нэгъуэщI щIыпIэ-хэми щагъэлъэгъуащ икIи къалъытащ абы мыхьэнэшхуэ зэриIэр, — жиIащ КIыщ Мухьэдин.
Тхылъыр къыдагъэкIынымкIэ дэIэпыкъуэгъу хъуащ КъБР-м и Правительствэмрэ ХудожествэхэмкIэ Урысей академиемрэ. Ар яхуэщхьэпэнущ сурэтыщIхэм, гъуазджэм и лэжьакIуэхэм, абы хуеджэхэмрэ дихьэххэмрэ.
ТЕКIУЖЬ Заретэ.
